Document ID: 32008D0639

ODLOČBA KOMISIJE
z dne 30. julija 2008
o spremembi Odločbe 2002/994/ES o nekaterih zaščitnih ukrepih v zvezi s proizvodi živalskega izvora, uvoženimi iz Kitajske
(notificirano pod dokumentarno številko C(2008) 3882)
(Besedilo velja za EGP)
(2008/639/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), in zlasti člena 22(6) Direktive,
ob upoštevanju naslednjega:
(1)
Odločba Komisije 2002/994/ES z dne 20. decembra 2002 o nekaterih zaščitnih ukrepih v zvezi s proizvodi živalskega izvora, uvoženimi iz Kitajske (2), se uporablja za vse proizvode živalskega izvora, uvožene iz Kitajske in namenjene za prehrano ljudi ali živalsko krmo.
(2)
Države članice v skladu s členom 2 navedene odločbe dovolijo uvoz proizvodov, navedenih v delu II Priloge k navedeni odločbi, ki jim je priložena izjava pristojnega kitajskega organa, da je bil na vsaki pošiljki pred odpremo opravljen kemični preskus za zagotovitev, da zadevni proizvodi niso nevarni za zdravje ljudi. Navedeni preskus se mora opraviti zlasti, da se ugotovi morebitna prisotnost kloramfenikola in nitrofurana ter njegovih metabolitov.
(3)
Pristojni kitajski organi so predložili ustrezen program nadzora za perutnino, namenjeno za izvoz v Skupnost. Naveden program je bil odobren z Odločbo Komisije 2004/432/ES z dne 29. aprila 2004 o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES (3).
(4)
Poleg tega je Komisija na kraju samem nedavno preverila ukrepe za spremljanje, ki se uporabljajo za nadzor ostankov veterinarskih zdravil pri perutnini, in rezultat navedenega preverjanja je bil ugoden.
(5)
Provinci Shandong na Kitajskem je bil z Odločbo Komisije 2007/777/ES (4) dovoljen uvoz toplotno obdelanih proizvodov iz perutninskega mesa v EU.
(6)
Proizvode iz perutninskega mesa je zato treba vključiti v seznam proizvodov iz dela II Priloge k Odločbi 2002/994/ES in navedeno odločbo je treba ustrezno spremeniti.
(7)
Odobritev uvoza proizvodov iz perutninskega mesa iz Kitajske v Skupnost ne posega v druge sanitarne ukrepe, ki so bili sprejeti zaradi zdravja ljudi in živali.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V delu II Priloge k Odločbi 2002/994/ES se doda naslednja alinea:
„-
proizvodi iz perutninskega mesa“.
Člen 2
Ta odločba je naslovljena na države članice.
V Bruslju, 30. julija 2008

Labels: 17
0
3
6
18